André le Roux skryf: Die telkaart in haar kop | SARIE
André le Roux skryf: Die telkaart in haar kop	deur André le Roux
Dis nie iets wat ‘n man maklik verstaan nie, maar ‘n vrou hou telling in haar kop. Van wat die man doen, of nie doen nie.
Dít verstaan jy. Wat jy nie verstaan nie is hoe ‘n vrou punte toeken.
Want enigiets wat ‘n man doen, tel een punt. Net een punt. Enigiets wat jy nié doen nie tel ook net een punt: Een-minus. Plus of minus. Nul of volpunte. Slaag of druip. Positief of negatief. Als een punt.
‘n Man kan nie score nie …
Enigiets gratis tel ‘n punt. Dus enigiets wat jy vir haar gekoop het en present gee sonder dat sy die geld hoef terug te gee. Een punt.
Bemarkers verstaan dit. ‘n Gratis sepie of handeroom-sampletjie saam met ‘n tydskrif of advertensie binne-in tel ‘n punt. ‘n Vrou sal ‘n hoop geld uitgee om iets verniet te kry … al is die waarde van die geskenk net ‘n rand of twee. Sy sal R20 se petrol uitry om R10 te spaar.
Jy dink hoe duurder die geskenk, hoe meer punte. Maar ‘n vrou heg nie monetêre waarde aan die punte wat sy toeken nie. ‘n Duur string pêrels behoort baie punte te tel (dink jy), terwyl sy jou vir al daardie moeite en geld net mooi nul gee: Jy’t nou nog nie agtergekom sy hou niks van pêrels nie! ‘n Gesteelde roos uit iemand se tuin sou meer punte getel het …
Mans laat hulle nie heeltemal so maklik flous nie. Koop vier nuwe motorbande en kry ‘n GPS gratis. Hy sal net daarvoor val as hy werklik vier nuwe motorbande nodig het.
Vir ‘n vrou is die gratis-faktor belangriker as die waarde-faktor. Dis wat dit so onverstaanbaar maak vir ‘n man: Groot of klein, duur of goedkoop, solank dit verniet is. As jy vir haar ‘n motor koop, tel dit ewe veel punte as sjokolade of blomme.
“Ek koop vir jou ‘n kar, en net ‘n dag later kla jy omdat ek per ongeluk jou beste blompot gebreek het. Jy’s blêrrie ondankbaar!” (Jy wou die blomme self rangskik, toe werk dit nie. Toe trek sy onmiddellik een punt af vir die gebreekte blompot en die blomme tel niks.)
Nee, sy’s nie ondankbaar nie, en vir lank gaan sy nog die motor waardeer. Maar die negatiewe (blompot) het die positiewe (motor) eenvoudig uitgewis op die telkaart. Dis ‘n chronologiese ding: Die pluspunt word uitgewis deur die minus, en die huidige minus sal uitgewis word deur die volgende plus, maak nie saak wat die waarde is nie.
As jy dink dit sal help as jy net stilsit en niks doen nie, gaan dit jou ook nêrens bring nie. Stilsit en niks doen, verskyn as ‘n minus op ‘n vrou se telkaart … sy kry niks daaruit nie. Veral as sy jou gevra het om die vuilgoed uit te sit en jy het nie.
‘n Man self hou nie ‘n telkaart by nie. Hy vat elke plus of minus soos dit kom, maar onbewustelik heg hy punte-waarde aan wat jy op jou beurt vir hom doen. As jy vir hom ‘n kaastoebroodjie maak, tel dit byvoorbeeld 10 punte. As jy vir hom sy gunsteling-boontjiebredie maak, tel dit onmiddellik 100 punte. Vir die kaastoebroodjie sal hy sê dankie, vir die boontjiebredie sal hy sê: “Dit was jou beste boontjiebredie nóg.”
“Wat jy nie verstaan nie,” verduidelik sy. “Jy kry nie 1 uit 10 nie, jy kry 1 uit 1.”
“En 1 uit 1 is 100%.”